
                     ΔΙΑΓΩΝΙΣΜΑ ΣΤΗΝ ΙΣΤΟΡΙΑ ΚΑΤΕΥΘΥΝΣΗΣ

                                             ΟΜΑΔΑ ΠΡΩΤΗ

ΘΕΜΑ Α1.
Να αποδώσετε το περιεχόμενο των παρακάτω όρων: Μεγάλη Ιδέα, Αγρανάπαυση, Ισοζύγιο πληρωμών.
Μονάδες 15
ΘΕΜΑ Α2.
Να χαρακτηρίσετε τις παρακάτω προτάσεις με τη λέξη Σωστό ή Λάθος:
α) Η Ελλάδα το 1881 στα Βόρεια σύνορά της περιελάμβανε τον Όλυμπο και τη Μακεδονία.
β) Στα τέλη του 19ου και στις αρχές του 20ου αιώνα παρατηρείται σημαντική μεταναστευτική κίνηση των Ελλήνων προς την Αμερική εξαιτίας της σταφιδικής κρίσης.
γ) Ο πληθυσμός της Ελλάδας με την προσάρτηση των Επτανήσων και της Θεσσαλίας αυξήθηκε κατά 3,5 φορές. 
δ) Τη δεκαετία 1900-1910 το συνολικό ποσοστό εξαγωγών αγροτικών προιόντων ήταν ποσοστό ¾ επί του συνόλου των εξαγωγών.
ε)Η ελληνική εμπορική δραστηριότητα περιοριζόταν μέσα στα σύνορα του ελληνικού κράτους.

                      Μονάδες 15


ΘΕΜΑ Β1

α)Ποια ήταν η εικόνα που παρουσίαζε η Ελλάδα μετά την ανεξαρτησία της και ποιοι παράγοντες την επηρέασαν;
β) Ποια ήταν η εικόνα των ισχυρών κέντρων Ελληνισμού έξω από τα σύνορα της χώρας που ενέτειναν τον ανταγωνισμό μεταξύ τους;
                                Μονάδες 24

ΘΕΜΑ Β2

Τι γνωρίζετε για τους ρυθμούς ανάπτυξης του ελληνικού εμπορίου;
                      Μονάδες 15

                                                   ΟΜΑΔΑ ΔΕΥΤΕΡΗ
ΘΕΜΑ Γ1
Λαμβάνοντας υπόψη το περιεχόμενο παραθεμάτων και τις σχετικές πληροφορίες του βιβλίου σας να αναφερθείτε: α) στις εξαγωγές ελληνικών προϊόντων κατά τον 19ο αιώνα, β) στις εισαγωγές κατά το ίδιο διάστημα και γ) στη σημασία που είχε για την Ελλάδα το εξωτερικό εμπόριο.
Μονάδες 30

                                                       ΚΕΙΜΕΝΟ Α

Οι σταφιδάμπελοι κυρίως, αλλά και οι ελαιώνες και οι αμπελώνες, οι συκεώνες, οι φυτείες εσπεριδοειδών και άλλων οπωροφόρων και, ειδικά στο τελευταίο τέταρτο του αιώνα, τα καλλιεργούμενα με καπνό εδάφη επεκτάθηκαν, καθ’ όλη τη διάρκεια του 19ου αιώνα, και η παραγωγή τους εξασφάλισε στην ελληνική οικονομία το απαραίτητο συνάλλαγμα για να χρηματοδοτήσει τις αναγκαίες εισαγωγές βιομηχανικών, εδωδίμων και αποικιακών προϊόντων (σιτάρι, δημητριακά, ρύζι, αλίπαστα ψάρια, καφέ, ζάχαρη, κτηνοτροφικά προϊόντα και ζώα)[...]Οι σταφιδάμπελοι κάλυπταν μια πολύτιμη, αλλά λεπτή παράλια ζώνη στη Βόρεια, Δυτική και Νοτιοδυτική Πελοπόννησο, στη νότια πλευρά της Αιτωλίας, στην Κεφαλλονιά και τη Ζάκυνθο. [...] Οι ελαιώνες της Κέρκυρας, των κοιλάδων της Νότιας και Ανατολικής Πελοποννήσου, της Αττικής, της Μεγαρίδαςκαι της Φωκίδας, της Μαγνησίας και των Κυκλάδων, όπως και οι συκεώνες και μορεώνες* της Μεσσηνίας και της Λακωνίας και οι φυτείες εσπεριδοειδών στην Αργολίδα και τα νησιά αποτελούσαν εμπορευματικούς θύλακες, με σχετικά εύκολη πρόσβαση σε εξαγωγικούς λιμένες. [...]
Σωκράτης Δ. Πετμεζάς, «Αγροτική οικονομία», στο Ιστορία της Ελλάδας του 20ού αι., Βιβλιόραμα, 1999, τ. Α1΄, σ. 60.

*μορεώνες : για την εκτροφή μεταξοσκωλήκων, που τρέφονται αποκλειστικά με φύλλα μουριάς.


 ΚΕΙΜΕΝΟ Β

Τα δημητριακά καλλιεργούνταν όπου το επέτρεπε η ποιότητα του εδάφους, αλλά ποτέ σε αρκετά μεγάλες ποσότητες ώστε να ικανοποιήσουν τις εγχώριες ανάγκες. Στην ουσία το κύριο πρόβλημα της ελληνικής γεωργίας ήταν η παραγωγή εξαγώγιμων προϊόντων σε αρκετά μεγάλη ποσότητα, ώστε να εξισορροπούν τις απαραίτητες εισαγωγές σιτηρών. Το πρόβλημα λύθηκε με την κορινθιακή σταφίδα, η οποία κυριολεκτικά έβγαζε το ψωμί της Ελλάδας. [...] Το εμπόριο σταφίδας έγινε ο ακρογωνιαίος λίθος ολόκληρης της ελληνικής οικονομίας. Το ακμαίο λιμάνι της Πάτρας απασχολούνταν αποκλειστικά με τις εξαγωγές σταφίδας και τις εισαγωγές δημητριακών και μεταποιημένων προϊόντων. Το 1887 εξήχθησαν προϊόντα συνολικής αξίας 18.300.000 φράγκων, από τα οποία 17.800.000 ήταν σταφίδα. Όσο υπήρχε η αγορά της σταφίδας η ελληνική οικονομία ήταν ασφαλής. [...] 
Λ. Σ. Σταυριανός, Τα Βαλκάνια, Από το 1453 και μετά, Βάνιας, τ. Ι, σελ. 571.

                                                   ΚΕΙΜΕΝΟ Γ

Ο μεταλλευτικός τομέας επεκτάθηκε θεαματικά [...] : 35 ενεργά μεταλλεία με 12.000 εργάτες περίπου και 23 εταιρείες καταμετρά το 1906 ο επιθεωρητής μεταλλείων του Υπουργείου Οικονομικών Ηλίας Γούναρης. Η συμμετοχή των μεταλλευμάτων στις εξαγωγές της χώρας, σε όλο και μεγαλύτερες αναλογίες, θα συμβάλει στη βελτίωση του εμπορικού ισοζυγίου.
 Χριστίνα Αγριαντώνη, «Η ελληνική οικονομία. Η συγκρότηση του ελληνικού καπιταλισμού, 1870- 1909», στο Ιστορία του Νέου Ελληνισμού, 1770-2000, τ. 5ος , Ελληνικά Γράμματα, 2003, σ. 61.

Καλή επιτυχία!

